b"\n_START_ARTICLE_\nOppt\xc3\xb8yene i Kenya 2007\xe2\x80\x932008\n_START_PARAGRAPH_\nOppt\xc3\xb8yene i Kenya 2007\xe2\x80\x932008 startet over hele Kenya 30. desember 2007 etter at Mwai Kibaki ble erkl\xc3\xa6rt som vinner av presidentvalget etter et omstridt valgresultat. Opposisjonstilhengere, hovedsakelig st\xc3\xb8ttespillere av Raila Odinga, var sinte ettersom Mwai Kibaki ble gjenvalgt som president, og gikk ut i oppt\xc3\xb8yer over hele nasjonen, blant annet ved \xc3\xa5 drepe, plyndre, brenne hus, fabrikker og butikker._NEWLINE_Oppt\xc3\xb8yene resulterte i mellom 800 og 1500 drepte, og 180 000\xe2\x80\x93260 000 mennesker ble drevet p\xc3\xa5 flukt. Kofi Annan ankom landet rundt en m\xc3\xa5ned etter valget, og lyktes i \xc3\xa5 fremforhandle grunnlaget for en felles politisk plattform. Den 12. april ble Kibaki og Odinga enige om utnevnelsen av en koalisjonsregjering, ledet av Odinga som statsminister.\n_START_SECTION_\nEtnisk splittelse og fattigdom\n_START_PARAGRAPH_\nKenyas 36 millioner innbyggere er fordelt p\xc3\xa5 over 40 etniske grupper. De st\xc3\xb8rste gruppene er kikuyu (22\xc2\xa0% av befolkningen), luhya (14\xc2\xa0%), luo (13\xc2\xa0%), kalenjin (12\xc2\xa0%) og kamba (11\xc2\xa0%). Valget ble sterkt preget av den etniske delingen i landet, med Kibaki som medlem av det tradisjonelt dominante kikuyu-folket og Odinga et medlem av den luo-etniske gruppen. Folk i Kenya begynte \xc3\xa5 snakke om to Kenya, et for luofolket og et annet for kikuyufolket, mens andre etniske grupperinger som kisii-folket ble skvist mellom de ulike fraksjonene._NEWLINE_Det har ogs\xc3\xa5 tidligere v\xc3\xa6rt etnisk relatert uro i landet. Etter frigj\xc3\xb8ringen p\xc3\xa5 1960-tallet ble store landomr\xc3\xa5der og farmer gitt eller tildelt til kikuyu-stammen (president Jomo Kenyattas folk), mens andre stammer (inkludert luoene) ble ikke forfordelt p\xc3\xa5 samme m\xc3\xa5te. Oppt\xc3\xb8yer br\xc3\xb8t ut etter at en annen prominent politiker fra luofolket, Tom Mboya, ble myrdet av en kikuyu i 1969. I 1982 fors\xc3\xb8kte luoer i Luftv\xc3\xa5penet \xc3\xa5 gjennomf\xc3\xb8re et kuppfors\xc3\xb8k mot dav\xc3\xa6rende president Daniel arap Moi, fra kalenjin, som mislyktes. Moi reagerte med \xc3\xa5 sparke fremtredende luoer, deriblant Raila Odinga. Han ble tiltalt for forr\xc3\xa6deri, og satt i fengsel i ni \xc3\xa5r uten en rettssak, seks av disse i isolat.\n_START_SECTION_\nKenyansk politikk\n_START_PARAGRAPH_\nSiden landet ble selvstendig i 1963, har de to st\xc3\xb8rste folkegruppene, kikuyuene og luoene, dominert den kenyanske politikken, hvorav luoene har blitt sett p\xc3\xa5 som en opposisjonsgruppe. Landet ble styrt av det politiske partiet Kenya African National Union (KANU), dannet av kikuyuen Jomo Kenyatta, i nesten 40 \xc3\xa5r. Partiene Kenya African Democratic Union (KADU), som representerte flere mindre stammer, og Kenya People's Union (KPU), ledet av luoen Jaramogi Oginga Odinga, fors\xc3\xb8kte \xc3\xa5 utfordre KANU. Disse ble oppl\xc3\xb8st imidlertid p\xc3\xa5 1960-tallet, og KANU styrte landet alene frem til 1990-tallet. Utover 1990-tallet ble flere politiske partier dannet, og i 2002 tapte KANU valget ovenfor National Rainbow Coalition (NARC), og Mwai Kibaki ble president. Valget i 2002 ble sett p\xc3\xa5 som fritt og rettferdig av de fleste internasjonale observat\xc3\xb8rene.\n_START_SECTION_\nPresidentvalget\n_START_PARAGRAPH_\nBare minutter etter at valgkommisjonen hadde erkl\xc3\xa6rt sittende president Mwai Kibaki fra Party of National Unity (PNU) som vinner, br\xc3\xb8t det ut oppt\xc3\xb8yer og voldsomheter, hovedsakelig fra luo-stammen mot kikuyu-stammen, ut over hele Kenya, s\xc3\xa6rlig i omr\xc3\xa5dene der majoriteten st\xc3\xb8ttet motkandidaten Raila Odingas, fra Orange Democratic Movement (ODM). Regjeringen kuttet alle direkte tv-overf\xc3\xb8ringer fra landet. Protestene ble innledningsvis begrunnet med at valgfusk hadde gitt et feilaktig valgresultat. Dette ble senere bekreftet av internasjonale observat\xc3\xb8rer. If\xc3\xb8lge en amerikansk rapport vant Odinga valget med en margin p\xc3\xa5 6\xc2\xa0%, med 46\xc2\xa0% i forhold til Kibakis 40\xc2\xa0%.\n_START_SECTION_\nDrepte, s\xc3\xa5rede og flyktninger\n_START_PARAGRAPH_\nI l\xc3\xb8pet av de siste dagene av 2007 ble det rapportert om flere drepte, at politiet hadde skutt demonstranter og om kamper i slummen i Nairobi. \xc2\xabFolket advares om at enhver som oppfordrer til vold i Kenya, deltar i eller ansporer andre til \xc3\xa5 beg\xc3\xa5 lovbrudd, vil bli tatt h\xc3\xa5nd om i henhold til loven\xc2\xbb ble det sagt i en uttalelse fra politiet 30. desember. Kenyansk politi innf\xc3\xb8rte dagen etter portforbud i flere byer i landet, og truet med \xc3\xa5 skyte for \xc3\xa5 drepe alle som bevegde seg utend\xc3\xb8rs. Antall bekreftede d\xc3\xb8de i l\xc3\xb8pet av to dager med uroligheter var 103 personer, if\xc3\xb8lge politi og vitner, mens andre kilder meldte om s\xc3\xa5 mange som 135 drepte samme dag._NEWLINE_I l\xc3\xb8pet av f\xc3\xb8rste nytt\xc3\xa5rsdag passerte de totale d\xc3\xb8dstallene 260, og det ble ogs\xc3\xa5 meldt om store skader p\xc3\xa5 eiendommer, samt at mellom 35\xc2\xa0000 og 70\xc2\xa0000 mennesker hadde blitt jaget fra sine hjem. Over 5000 mennesker flyktet over grensen til Uganda fra Kenya._NEWLINE_Mellom 50 og 100 personer, hvorav kanskje 80 av disse barn, ble samme dag brent ihjel inne i en kirke i byen Eldoret, som ligger 300 kilometer fra hovedstaden Nairobi, mens over 40 ble skadd. Kirken, ved navn Kenya Assemblies of God Pentecostal church, der flere hundre hadde s\xc3\xb8kt tilflukt, ble satt fyr p\xc3\xa5 av en rasende mobb. De som r\xc3\xb8mte fra flammene ble angrepet av personer utstyrt med macheter. Ofrene i kirken var fra kikuyu-folket, og det ble trodd at de s\xc3\xb8kte tilflukt fra folk i kalenjin-stammen._NEWLINE_I Mathare-slummen stoppet mobben en buss med 14 passasjerer i, og drepte utelukkende mennesker fra kikuyu-stammen. Resten fikk lov \xc3\xa5 r\xc3\xb8mme f\xc3\xb8r bussen ble satt i brann. Det kom ogs\xc3\xa5 meldinger \xc3\xa5 komme om at det foregikk omfattende gjeng-voldtekter og andre seksuelle overgrep mot b\xc3\xa5de kvinner og menn i forbindelse med oppt\xc3\xb8yene. 4. januar skal minst 30 kenyanske flyktninger ha blitt jaget ut i en ugandisk elv og druknet, angivelig skal angrepet blitt utf\xc3\xb8rt av personer fra luofolket._NEWLINE_Tallene p\xc3\xa5 antall d\xc3\xb8de og flyktninger \xc3\xb8kte ytterligere i l\xc3\xb8pet av de neste dagene.\n_START_SECTION_\nReaksjoner fra politiet og politikere\n_START_PARAGRAPH_\nKenyas politisjef uttalte 5. januar at sikkerhetssituasjonen i landet etter hvert var i ferd med \xc3\xa5 bli normal igjen. Politisjefen fortalte ogs\xc3\xa5 at over 1000 mennesker hadde blitt arrestert under urolighetene._NEWLINE_Trass i dette meldte flere internasjonale nyhetsbyr\xc3\xa5er to dager senere at antall drepte hadde passert 600, og at 255\xc2\xa0000 mennesker hadde blitt drevet p\xc3\xa5 flukt._NEWLINE_Raila Odinga og flere hjelpeorganisasjoner hevdet at tallet var n\xc3\xa6rmere 1000 p\xc3\xa5 dette tidspunktet._NEWLINE_8. januar utnevnte president Kibaki 17 nye ministre, blant andre ble Kalonzo Musyoka, som fikk mest stemmer etter Kibaki og Odinga i presidentvalget, utpekt til ny visepresident og innenriksminister_NEWLINE_og Yusuf Mohamed Haji utnevnt til forsvarsminister. Utnevnelsene f\xc3\xb8rte til at tilhengere av Odinga protesterte i gatene i Kisumu, med steining av biler og bygging av brennende barrikader som resultat._NEWLINE_Demonstrasjonene som opposisjonen hadde varslet, begynte 16. januar og varte i tre dager. Politiet br\xc3\xb8t opp demonstrasjonene i Nairobi, ved hjelp av t\xc3\xa5regass, skudd i luften og politihester. Det var ogs\xc3\xa5 demonstrasjoner andre steder i landet, blant annet i Kisumu. Dagen etter fortalte Raila Odinga at syv demonstranter skulle v\xc3\xa6re skutt av politiet i Nairobi. 19. januar ble minst fem personer drept i angrep i Rift-dalen.\n_START_SECTION_\nOpptrapping\n_START_PARAGRAPH_\nMot slutten av januar \xc3\xb8kte voldsomhetene i omfang og voldelighet, blant annet ble to tyskere drept i voldelighetene. Store sammenst\xc3\xb8t mellom gjenger fra de ulike fraksjonene over hele landet brakte ogs\xc3\xa5 antall drepte opp til 900. Milit\xc3\xa6re helikoptre avfyrte 29. januar skudd mot en st\xc3\xb8rre gruppe demonstranter i byen Naivasha. Den 29. januar ble opposisjonspolitikeren Mugabe Were, fra opposisjonsleder Raila Odingas parti ODM, skutt og drept av v\xc3\xa6pnede menn utenfor sitt hjem i Nairobi, og to dager senere ble parlamentarikeren David Kimutai Too ble skutt og drept i Rift Valley i byen Eldoret, angivelig av en trafikkonstabel._NEWLINE_De f\xc3\xb8rste dagene av februar, omtrent samtidig med at en avtale mellom president Kibaki og Odinga, ble nesten 40 mennesker drept i l\xc3\xb8pet av to d\xc3\xb8gn, bare i den vestlige delen av Kenya, bare i byen Ainamoi ble ti personer drept. Grupper med ungdommer fortsatte ogs\xc3\xa5 med \xc3\xa5 brenne ned eiendom til \xc2\xabmotstanderne\xc2\xbb.\n_START_SECTION_\nRoligere tider\n_START_PARAGRAPH_\nI midten av februar, etter seks uker med uroligheter, begynte forholdene \xc3\xa5 roe seg. Butikker i mange byer, som Nakuru og Eldoret, gjen\xc3\xa5pnet, det samme gjorde flere banker og hotell. Veisperringene og gjengene forsvant gradvis, og offentlig transport begynte \xc3\xa5 fungere igjen. Men trass i h\xc3\xa5pene om at urolighetene skulle stoppe opp, kom det nye meldinger om seks nye drepte i landet. Til og med etter at avtalen om maktfordeling i landet hadde blitt underskrevet, kom det meldinger om flere episoder og minst 13 drepte etter p\xc3\xa5g\xc3\xa5ende konflikter om landrettigheter, selv om noen mente at voldshandlingene skyldtes geriljagruppen SLDF, som kjemper for en annen fordeling av landomr\xc3\xa5der i Vest-Kenya, for \xc3\xa5 st\xc3\xa5 bak den blodige hendelsen.\n_START_SECTION_\nAnklager om etnisk rensing\n_START_PARAGRAPH_\nBegge parter i konfliktene anklaget den andre parten for \xc3\xa5 ta i bruk etnisk rensing. En talsmann for regjering uttalte at tilhengere av Odinga var \xc2\xabinvolvert i etnisk rensing\xc2\xbb p\xc3\xa5 en \xc2\xaborganisert, kalkulert m\xc3\xa5te\xc2\xbb, mens Odinga besvarte anklagene med \xc3\xa5 si at det var regjeringen som var \xc2\xabskyldig, direkte skyldig i folkemord\xc2\xbb og fortsatte med \xc3\xa5 si \xc2\xabJeg nekter \xc3\xa5 bli spurt om \xc3\xa5 gi det kenyanske folket en bed\xc3\xb8velse slik at de kan bli voldtatt\xc2\xbb._NEWLINE_Liberta Mulamula, leder for Den internasjonale konferansen for Great Lakes-regionen (ICGK), uttalte at: \xc2\xabEnkelte av disse drapene ble beg\xc3\xa5tt p\xc3\xa5 de mest bisarre og kaldblodige m\xc3\xa5ter og er beslektet med etnisk rensing og folkemord\xc2\xbb._NEWLINE_FNs spesialr\xc3\xa5dgiver for folkemord, Francis Deng, advarte etterhvert Kenyas politikere, som Odinga og Kibaki, om at de kunne bli stilt juridisk ansvarlige for brudd p\xc3\xa5 internasjonale lover. Den amerikanske viseutenriksministeren  Jendayi Frazer beskrev hendelsene i Kenya etter opptrappingen av konflikten som \xc2\xabetnisk rensing\xc2\xbb.\n_START_SECTION_\nMungiki\n_START_PARAGRAPH_\nEtter at oppt\xc3\xb8yene tok til, mente flere at den kriminelle religi\xc3\xb8se sekten/organisasjonen Mungiki var involvert i mye av voldshandlingene som foregikk. Det ble hevdet at Mungiki vervet folk, slik at disse kunne beskyttelse mot vold og organisasjonen ble ogs\xc3\xa5 beskyldt for \xc3\xa5 ta betaling fra rikfolk, for beskyttelse av eiendommene deres.\n_START_SECTION_\nHjelpeorganisasjoner\n_START_PARAGRAPH_\nFlyktninghjelpen ans\xc3\xa5 oppt\xc3\xb8yene som s\xc3\xa5 alvorlige at alle organisasjonens sine kontorer i Kenya ble stengt. Kirkens N\xc3\xb8dhjelp bestemte seg for \xc3\xa5 \xc3\xb8ke sin aktivitet i landet ved \xc3\xb8kte beviligninger, og R\xc3\xb8de Kors valgte ogs\xc3\xa5 \xc3\xa5 fortsette sin aktivitet i landet. Flere hjelpeorganisasjoner advarte mot en \xc2\xabhumanit\xc3\xa6r katastrofe\xc2\xbb hvis ikke oppt\xc3\xb8yene ble stoppet raskt. Verdens matvareprogram (WFP) varslet at uroen i Kenya hindret matforsyninger til land som Uganda, Sudan og Kongo, da n\xc3\xb8dhjelpen fra WFP til disse landene m\xc3\xa5 gjennom den havnebyen Mombasa.\n_START_SECTION_\nKenya\n_START_PARAGRAPH_\nTurister fra flere land befant seg p\xc3\xa5 nytt\xc3\xa5rsaften strandet av forsinkede eller avlyste flygninger fra Mombasa airport. Minst 10\xc2\xa0000 britiske turister ble bedt om \xc3\xa5 holde seg p\xc3\xa5 sine turiststeder for \xc3\xa5 unng\xc3\xa5 urolighetene.Svenske reiseoperat\xc3\xb8rer bestemte seg etter hvert for \xc3\xa5 fly hjem turistene, mens flere andre selskap innstilte turer til landet for resten av \xc3\xa5ret. Urolighetene resulterte etter hvert i at 90\xc2\xa0% av de planlagte turistene i januar 2008 avbestilte sine reiser._NEWLINE_Da den kenyanske b\xc3\xb8rsen \xc3\xa5pnet igjen 2. januar 2008, falt valutaen kenyanske shilling med 7\xc2\xa0% mot amerikanske dollar, mens selve b\xc3\xb8rsen falt med over 5\xc2\xa0%. Kenyanske forretningsfolk advarte ogs\xc3\xa5 mot at den kenyanske staten tapte 31 millioner dollar for hver dag kenyanske forretninger og selskap m\xc3\xa5tte holde stengt p\xc3\xa5 grunn av oppt\xc3\xb8yene.Finansministeren anslo tapet til over 5 milliarder kroner etter over en uke med uroligheter._NEWLINE_Den kenyanske blomsterindustrien ble ogs\xc3\xa5 sv\xc3\xa6rt hardt rammet av urolighetene i landet. Landet selger \xc3\xa5rlig blomster for ca. 4 milliarder kroner. Minst 400\xc2\xa0000 arbeidere risikerte \xc3\xa5 miste jobben da eksporten av varer nesten helt stoppet opp._NEWLINE_EU vedtok 17. januar \xc3\xa5 fryse all videre budsjettst\xc3\xb8tte til myndighetene i Kenya inntil det ble funnet en fredelig politisk l\xc3\xb8sning p\xc3\xa5 krisen. USA truet ogs\xc3\xa5 etter hvert med \xc3\xa5 trekke tilbake sin \xc3\xb8konomiske st\xc3\xb8tte p\xc3\xa5 5,5 milliarder bistandskroner i \xc3\xa5ret.\n_START_SECTION_\nNabolandene\n_START_PARAGRAPH_\nUganda, Rwanda og Burundi fikk alle problemer som en direkte f\xc3\xb8lge av oppt\xc3\xb8yene. Drivstoffprisene i Uganda ble firedoblet i l\xc3\xb8pet av de 4 f\xc3\xb8rste dagene av krisen. R\xc3\xa5materialer som skulle til Uganda og Rwanda ble sittende fast i havnen i Mombasa. Mangelen p\xc3\xa5 drivstoff tvang Rwanda til \xc3\xa5 innf\xc3\xb8re rasjonering."